ബംഗാളില് ബിജെപി പ്രവര്ത്തകന്റെ ഭാര്യയെ കൂട്ടബലാത്സംഗം ചെയ്ത സംഭവം തൃണമൂല് നേതാക്കള് അറസ്റ്റില് കൊല്ക്കത്ത: പശ്ചിമ ബംഗാളില് ബിജെപി പ്രവര്ത്തകന്റെ ഭാര്യയെ കൂട്ടബലാത്സംഗം ചെയ്ത സംഭവത്തില് രണ്ട് തൃണമൂല് കോണ്ഗ്രസ് നേതാക്കളെ പോലീസ് അറസ്റ്റ് ചെയ്തു. ഖുതുബുദ്ദീന് മാലിക്, ദേബാശിഷ് റാണ എന്നിവരാണ് പിടിയിലായ ടിഎംസി നേതാക്കള്. മൂന്ന് പ്രധാനപ്രതികള് കൂടി അറസ്റ്റിലാകാനുണ്ടെന്നാണ് വിവരം. കേസിലുള്പ്പെട്ട അഞ്ച് പേരും തൃണമൂല് നേതാക്കളാണെന്നാണ് ബിജെപി പ്രവര്ത്തകന് നല്കിയ പരാതിയില് പറയുന്നത്. പരാതിയെ സാധൂകരിക്കുന്നതാണ് ഒടുവിലുണ്ടായ അറസ്റ്റ്. ഹൗറ ജില്ലയിലെ അമ്തയില് ശനിയാഴ്ച അര്ദ്ധരാത്രിയായിരുന്നു കേസിനാസ്പദമായ സംഭവം. രാത്രി 12 മണിയോടെ പ്രതികള് ബിജെപി പ്രവര്ത്തകന്റെ വീട്ടിലേക്ക് അതിക്രമിച്ച് കടക്കുകയും ഭാര്യയെ ആക്രമിക്കുകയുമായിരുന്നു. ഭാര്യയോടൊപ്പം ഇളയമകന് മാത്രമാണുണ്ടായിരുന്നത്. അഞ്ച് പേരടങ്ങുന്ന സംഘം സ്ത്രീയെ കെട്ടിയിട്ട് അതിക്രൂരമായി പീഡിപ്പിച്ചു. പിന്നീട് കുട്ടിയുടെ നിലവിളി കേട്ടെത്തിയ അയല്വാസികള് ആശുപത്രിയില് എത്തിക്കുകയായിരുന്നു. സ്ത്രീയുടെ തലച്ചോറിന് ക്ഷതം സംഭവിക്കുകയും സംസാരശേഷി നഷ്ടപ്പെടുകയും ചെയ്തതായി ഡോക്ടര്മാര് അറിയിച്ചു. ഈ ഹീനകൃത്യം ആസൂത്രണം ചെയ്ത് നടപ്പിലാക്കിയത് തൃണമൂല് കോണ്ഗ്രസിലെ ഗുണ്ടകളാണെന്ന് ബിജെപി ആദ്യമേ ആരോപിച്ചിരുന്നു. ആരോപണം ശരിവെക്കുന്നതാണ് ഒടുവിലുണ്ടായ അറസ്റ്റുകള്. കേസില് എഫ്ഐആര് രജിസ്റ്റര് ചെയ്യാന് ബഗ്നാന് പോലീസ് വിസമ്മതിച്ചിരുന്നുവെന്നാണ് വിവരം. പിന്നീട് ബിജെപി നേതാക്കള് സംഭവത്തില് ഇടപെട്ടതിനെ തുടര്ന്ന് ഉലൂബെറിയ വനിത പോലീസ് സ്റ്റേഷനില് എഫ്ഐആര് രജിസ്റ്റര് ചെയ്തു. സംഭവത്തില് പ്രതികരിക്കാന് ടിഎംസി നേതാക്കള് ഇതുവരെ തയ്യാറായിട്ടില്ല. ബംഗാളില് ടിഎംസി അധികാരത്തിലെത്തിയ ശേഷം രാഷ്ട്രീയ എതിരാളികള്ക്കെതിരെ കൊടും ക്രൂരമായ ആക്രമണങ്ങളാണ് നടന്നത്. തിരഞ്ഞെടുപ്പിലെ വിജയം അധികാര ദുര്വിനിയോഗം ചെയ്യാന് ടിഎംസി അംഗങ്ങളെ സഹായിക്കുവെന്നും ആരോപണമുണ്ട്.